Lange var en av de tre beste kulestøterne i verden på kvinnesiden i tiden 1966-1971. Landskvinnen Margitta Gummel og sovjetiske Nadezjda Tsjizjova var de to andre. I alle de fire store internasjonale mesterskapene i perioden måtte Lange se seg overgått av disse utøverne. Dermed endte hun opp med to sølvmedaljer og to bronsemedaljer i utendørsmesterskapene. Våren 1969 vant derimot Lange kulekonkurransen i innendørs-EM i Beograd. I 1970 ble hun østtysk mester i kulestøt. Sin personlige rekord oppnådde Lange i Øst-Berlin den 25. august 1974 da kulen landet på 19,40 meter. Hun la opp samme år.